Diari Oficial de la Generalitat Valenciana


Sumari del DOGV 5916, del 18-12-2008 (2008/14700)

ORDRE de 11 de desembre de 2008, de la Conselleria de Benestar Social, per la qual es regulen i es convoquen ajudes dirigides a programes i servicis especialitzats d'intervenció i atenció a família i infància, per a l'exercici corresponent a l'any 2009.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5916

Data del DOGV
:   18-12-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/14901


Data del document
:   11-12-2008

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * servei social
    * delinqüència juvenil
    * ajuda pública
    * administració local
    * associació
    * suport econòmic
    * família
    * jurisdicció de menors
    * adopció
    * reinserció social
    * societat sense fins de lucre
    * ajuda social
    * protecció de la família
    * protecció de la infància

ORDRE de 11 de desembre de 2008, de la Conselleria de Benestar Social, per la qual es regulen i es convoquen ajudes dirigides a programes i servicis especialitzats d'intervenció i atenció a família i infància, per a l'exercici corresponent a l'any 2009. [2008/14569]
La Llei 5/1997, de 25 de juny, de la Generalitat, per la qual es regula el Sistema de Servicis Socials en l'Àmbit de la Comunitat Valenciana, inclou, dins de les responsabilitats de la Generalitat, donar resposta a diferents problemes socials, per mitjà de l'aportació dels recursos financers, tècnics, humans i organitzatius necessaris.
En el marc d'esta llei, la Generalitat té entre els seus objectius garantir l'atenció integral de la família com a nucli natural i fonamental de la societat, així com dels elements humans que la componen, en especial dels menors en situació de risc i desemparament, atenent a tots els problemes puedan que incidir en el seu benestar, prevenint-los o esmenant-los.
A la Conselleria de Benestar Social li correspon fomentar la protecció i promoció de l'organització familiar, amb l'objectiu social d'afavorir el desenvolupament harmònic de tots els seus membres; adoptar mesures preventives i protectores que garantisquen l'assistència als menors en situació de risc i desemparament i desplegar actuacions per a la promoció de l'adopció. Per a aconseguir estos fins la Conselleria ha de donar suport als sectors especialitzats de la família i de la infància.
El II Pla Integral de la Família i Infància de la Comunitat Valenciana (2006-2010) establix, entre altres objectius prioritaris, enfortir la família i els seus membres més dèbils, recolzar la família i infància en situació de risc social o altres situacions especials, i desenvolupar els servicis especialitzats d'atenció a la família i infància.
Dins d'este suport es promou la implantació de programes i de servicis amb equips interdisciplinaris, que permeten conformar un model d'atenció a la família al voltant de tres nivells: un primer nivell d'atenció primària que és realitzat pels servicis socials generals, amb funcions d'informació, assessorament, diagnòstic, i intervenció; un segon nivell d'atenció secundària, que és un dels objectes d'esta ordre, desplegat per equips específics i especialitzats d'àmbit local i comarcal en què se situen els Servicis Especialitzats d'Atenció a la Família i Infància (SEAFI) i els d'Orientació i Mediació Familiar; i un tercer nivell que requerirà una intervenció amb una major especialització.
Per la seua banda la Llei 12/2008, de 3 de juliol de 2008 de la Generalitat, de Protecció Integral de la Infància i l'Adolescència, de la Comunitat Valenciana, establix la col·laboració i el foment de la iniciativa social i participació, de forma especial en l'àmbit social, partint del principi i del convenciment en l'acció coordinada i responsable de tots els poders públics, institucions, entitats i ciutadans, amb l'objectiu de procurar el benestar del menor.
Així mateix, es considera fonamental el dret a la vida en formació, i també protegir el dret de les mares gestants que estiguen decides a tindre el fill, posant el mitjans necessaris de caràcter social, educatiu i sanitari adequat per a això. Este objectiu s'aconseguix mitjançant els distints programes i servicis que se subvencions en esta ordre d'ajudes, en donar suport tant al conjunt de la unitat familiar com als programes d'atenció a menors.
Per això i a través d'esta ordre es convoquen ajudes i subvencions destinades a atendre integralment la família, a recolzar la infància en situació de risc o desemparament, a promoure el suport social especialitzat a la família en determinades circumstàncies familiars, a afavorir i millorar el desenvolupament de l'acolliment familiar i de les adopcions.
En virtut d'això i fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat, aprovat pel Decret legislatiu de 26 de juny de 1991, i el Decret 161/2008, de 17 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social.
ORDENE
Primer. Objecte
La present ordre té com a objecte aprovar les bases reguladores de concessió d'ajudes per a l'exercici de 2009 per mitjà del procediment de concurrència competitiva; dirigides als següents programes i servicis especialitzats, d'intervenció i atenció a família i infància:
1. Servicis Sspecialitzats d'Atenció a la Família i Infància (SEAFI).
2. Servicis especialitzats d'orientació i mediació familiar.
3. Programes d'intervenció especialitzada amb famílies en conflicte i amb menors en situació de desprotecció.
4. Programes de foment del recurs de famílies educadores.
5. Programes gestionats per entitats de mediació d'adopció internacional.
6. Programes de promoció de beneficis per a les famílies nombroses.
7. Programes innovadors de suport a l'acolliment residencial.
Segon. Convocatòria
S'aprova la convocatòria d'ajudes per a l'any 2009, que es regiran pel que disposen les bases generals, establides en l'annex I d'esta ordre, i per les bases específiques per a cada tipus de subvenció establides en els annexos II a VI, juntament amb els models de sol·licitud, de justificació, i seguiment, que acompanyen esta ordre.
Tercer. Finançament
Els aspectes regulats en la present ordre s'aplicaran sense perjuí de totes les normes que regisquen el règim jurídic pressupostari de l'administració de la Generalitat. Si la Llei de Pressupostos o la normativa aplicable establiren condicions distintes, s'hi aplicaran les que escaiga.
L'eficàcia d'esta convocatòria queda condicionada a l'existència de crèdit adequat i suficient per a atendre les ajudes previstes en esta, en els pressupostos de l'exercici econòmic de l'any 2009. Mentres no existisca el dit crèdit, no es dictarà cap resolució sobre les sol·licituds d'ajuda realitzades a l'empara d'esta ordre.
La Conselleria de Benestar Social, una vegada aprovada i publicada la Llei de Pressupostos de la Generalitat per al 2009, publicarà mitjançant una resolució les dotacions pressupostàries màximes per a les ajudes convocades i les línies de subvenció destinades a finançar-les, així com les modificacions, si és el cas, respecte a la manera de pagament i de justificació. Estos crèdits tindran caràcter limitador i no podran concedir-se subvencions una vegada que s'hagen esgotat.
Quart. No-subjecció a polítiques de competència
Les ajudes concedides en esta ordre no necessten ser notificades a la Comissió Europea, per no reunir tots els requisits de l'apartat 1 de l'article 87 de la CE.
DISPOSICIÓ ADDICIONAL
Única. Models
A esta ordre s'acompanyen els models següents:
1. Sol·licitud d'ajuda dels:
a) Servicis especialitzats d'atenció a la família i infància.
b) Servicis especialitzats d'orientació i mediació familiar.
c) Programes especialitzats de família i infància.
d) Programes de foment del recurs de famílies educadores.
e) Programes gestionats per entitats de mediació en adopció internacional.
2. Certificació de justificació d'obligació contreta, o reconeguda, o de pagament ordenat d'entitats locals.
3. Justificació d'entitats sense fi de lucre.
4. Full estadístic trimestral dels casos atesos pels servicis especialitzats d'atenció a la família i infància o els servicis especialitzats d'orientació i mediació familiar.
DISPOSICIONS FINALS
Primera. Instruccions
S'autoritza la Sotssecretaria Autonòmica de Família i Coordinació Social, la Sotssecretaria de Benestar Social i la Direcció General de Família, a elaborar les instruccions de desplegament d'esta ordre.
Segona. Entrada en vigor
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos contra la convocatòria
Contra les bases de la present convocatòria es podrà interposar, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, potestativament, recurs de reposició davant del mateix òrgan que l'ha dictat, en el termini d'un mes comptador des de l'endemà de la seua publicació, o el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa; o bé pot interposar-s'hi directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
València, 11 de desembre de 2008
El conseller de Benestar Social i vicepresident tercer del Consell,
JUAN GABRIEL COTINO FERRER
ANNEX I
Bases generals de la convocatòria
Títol I
De les entitats
Primera. Entitats sol·licitants
A l'efecte d'esta ordre, podran ser entitats sol·licitants les que complisquen els requisits generals i els específics que s'establixen, si és el cas, i que estiguen incloses en algun dels dos apartats següents:
1. Entitats locals
Les mancomunitats, les agrupacions de municipis, les entitats locals pròpiament dites, i les entitats de dret públic amb personalitat jurídica pròpia dependents d'estes, sempre que hagen sigut creades per a intervindre en el camp de l'acció social i que no tinguen caràcter mercantil o industrial.
2. Entitats sense fi de lucre
Totes aquelles que no estan incloses en l'apartat anterior, independentment que la titularitat de la dita entitat siga pública o privada. S'inclouen en este apartat les cooperatives sense fi de lucre i les entitats de mediació d'adopció internacional.
Segona. Requisits generals de les entitats sol·licitants
Sense perjuí dels requisits específics que si és el cas es determinen per a cada programa o servici, les entitats hauran de complir els següents
1. Totes les entitats
a) Estar legalment constituïdes.
b) No tindre fi de lucre.
c) Inscripció en el Registre General dels Titulars d'Activitats, de Servicis i Centres d'Acció Social de la Comunitat Valenciana.
- Entitats de titularitat pública: s'entenen registrades d'ofici i estan exceptuades d'acreditar el dit requisit.
- Entitats de titularitat privada: prèviament a la concessió de l'ajuda hauran d'estar degudament inscrites en l'esmentat Registre.
d) Compliment dels requisits establits en la Llei 38/2003, de 17 de novembre, General de Subvencions, sense incórrer en les prohibicions que, per a obtindre la condició de beneficiari de subvencions, s'establixen en l'article 13, apartats 2 i 3 de l'esmentada Llei 38/2003.
2. Les entitats sense fi de lucre, a més, hauran de:
a) Tindre com a fi primordial en els seus estatuts la realització de les activitats a què es referisca el programa o servici respecte al qual se sol·licita subvenció, o poder-se desprendre de la seua actuació general que la dita activitat està entre els seus fins.
b) Disposar de l'estructura i capacitat suficients per garantir el compliment dels objectius, acreditant l'experiència necessària per a això.
Títol II
Característiques de les ajudes
Tercera. Conceptes subvencionats
Les ajudes podran concedir-se pels conceptes següents:
1. Ajudes per al pagament dels salaris i Seguretat Social dels professionals que intervenen en els distints programes i servicis previstos en l'àmbit de la present ordre.
2. Ajudes per a gastos de sosteniment d'estos programes i servicis.
Quarta. Exclusions
Queda expressament exclòs de les ajudes previstes en esta ordre, el següent:
1. Imports corresponents a altres exercicis econòmics.
2. Quotes pagades per les persones físiques a associacions o federacions.
3. Gastos sumptuaris.
4. Gastos que no es corresponguen amb l'activitat exercida pel programa o servici subvencionat.
5. Sancions a què hi haja hagut lloc per incompliments fiscals.
6. Imports de l'impost sobre el Valor Afegit, si l'entitat n'estiguera exempta.
Quinta. Limitacions en la concessió de les ajudes
L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que han de desenvolupar les entitats beneficiàries.
La Conselleria de Benestar Social no assumirà obligacions que es deriven de la relació laboral del personal dels programes o servicis subvencionats, sinó que seran els seus titulars els qui en respondran amb caràcter exclusiu.
Sense perjuí dels criteris de valoració establits, la concessió d'una subvenció a l'empara d'esta ordre, no comporta cap obligació de mantindre, bé siga totalment o parcialment, en pròxims exercicis.
Sexta. Subcontractació de les activitats subvencionades
No es considerarà subcontractació tant les actuacions realitzades per voluntaris que estiguen previstes en l'actuació subvencionada, com les prestacions de servicis per professionals quan el mode de pagament es realitza per factura.
La subcontractació es regirà pels següents criteris
1. Entitats locals
Podran subcontractar totalment o parcialment l'activitat subvencionada, sempre que el programa o servici reunisca les condicions per a això, i s'haja indicat i justificat esta possibilitat en la sol·licitud de la subvenció. La subcontractació es farà d'acord amb el que disposa l'article 29 de la Llei 38/2003, de 17 de novembre, General de Subvencions.
En tot cas, els contractistes quedaran obligats només davant de l'entitat local, que assumirà la total responsabilitat de l'activitat subvencionada per l'administració.
2. Entitats sense fi de lucre
No podran subcontractar cap percentatge de l'activitat subvencionada.
Sèptima. Criteris generals en la determinació de la quantia
Sense perjuí del que disposa com a criteris específics en cada servici o programa, el càlcul de la quantia que es concedirà, atendrà als següents factors generals.
1. Adequació dels gastos:
Només se subvencionaran els que estiguen previstos i siguen adequats per al programa o servici. Si se sol·licita la subvenció per a actuacions o conceptes que no es dediquen de mode exclusiu a l'activitat per a la qual se sol·licita l'ajuda, l'entitat indicarà en la sol·licitud quin percentatge assigna al programa o servici per al qual sol·licita la subvenció.
2. Gastos de personal:
El personal ha d'estar en situació regular de contractació.
La subvenció que s'atorgue per este concepte dependrà de la titulació que es va requerir per a ocupar el lloc i no de la que tinga qui l'exercisca. Si el lloc permet dos grups de titulació, titulat superior i mitjà per exemple, la subvenció es determinarà per la titulació que es va requerir per a contractar en el seu moment a qui l'ocupe en l'actualitat.
En cap cas no se subvencionaran quantitats superiors al cost efectiu del treballador. Per a calcular este cost es tindrà en compte qualsevol concepte que estiga inclòs en la nòmina de mode regular i el gasto de Seguretat Social, impostos, etc., que aporta l'entitat.
3. Gastos de sosteniment:
Podran subvencionar-se els que calga per a la realització del programa o servici, com ara assegurances, tributs, gastos de local, telèfon, desplaçaments, reparacions, i altres de similars.
També podran subvencionar-se tant els gastos realitzats pel personal que presta els seus servicis per a l'entitat de mode voluntari, com les prestacions continuades de servicis realitzades per professionals, encara que no cobrisquen tot el període subvencionat.
El concepte de desplaçament només se subvencionarà, si l'àmbit territorial d'actuació del programa o servici és superior al municipal. No obstant això, si este concepte s'incloguera en la nòmina, podrà incloure's com a gastos de personal.
4. Agrupació de conceptes:
Si estiguera justificat per les característiques del programa o servici, i existira proposta en este sentit de la comissió de valoració, l'òrgan competent per a resoldre podrà unificar els conceptes de personal i sosteniment. No obstant això, a fi que este puga desenrotllar-se adequadament, la resolució podrà indicar la tipologia i el nombre mínim de personal subvencionat que ha d'atendre l'actuació subvencionada.
Títol III
Procediment
CAPÍTOL I
Iniciació del procediment
Octava. Terminis de presentació
El termini de presentació de sol·licituds serà un mes comptador a partir de l'endemà de la publicació d'esta ordre en el Diari Oficial de la Comunitat Valenciana. Per al dit còmput, es tindrà en compte que el dia de finalització del termini, correspondrà al mateix ordinal del dia en què s'ha publicat esta ordre. En cas que no existisca el dit ordinal, el termini expirarà l'últim dia del mes. Si l'últim dia fóra inhàbil, s'entendrà prorrogat el termini al següent dia hàbil.
Novena. Lloc de presentació
Les sol·licituds d'ajuda a l'empara de la present ordre es presentaran, juntament amb la documentació requerida, en el Registre de la direcció territorial de la Conselleria de Benestar Social de la província on es desplegue l'actuació per a la qual se sol·licita la subvenció si el seu àmbit és provincial, on tinga la seu l'entitat si la dita actuació té un àmbit major a una província o, on més implantació es preveu que tindria si fóra subvencionada, si l'entitat no té la seua seu en la Comunitat Valenciana.
També podran presentar-se en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La presentació de les sol·licituds en les oficines de correus haurà d'ajustar-se als requisits establits en l'article 31 del Reial Decret 1.829/1999, de 3 de desembre, pel qual s'aprova el reglament pel qual es regula la prestació de servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals.
Desena. Documentació
1. La documentació presentada serà original, o legalitzada per notari, confrontada, o compulsada, si fóra còpia.
2. Sense perjuí de la documentació específica que s'indica en cada programa o servici concret, totes les entitats han de presentar:
a) Sol·licitud correctament omplida en tots els seus apartats, firmada per representant degudament autoritzat per a això.
La sol·licitud es presentarà en tres exemplars, en el model que siga procedent. Els models es trobaran a disposició dels sol·licitants en les direccions territorials de la Conselleria de Benestar Social, en les oficines PROP i en la pàgina WEB de la Generalitat.
b) CIF de l'entitat.
c) Memòria de l'actuació sol·licitada corresponent a l'exercici de 2008.
Si no es va desplegar l'actuació sol·licitada en l'exercici anterior, un ofici indicant tal circumstància.
Si l'entitat ja va tindre subvencionada la mateixa actuació en el dit exercici, a l'empara de l'Ordre de 3 de desembre de 2007, de la Conselleria de Benestar Social, publicada en el DOGV 5658, de 12 de desembre de 2007, es donarà la primera per presentada si l'entitat aporta en termini la memòria de desplegament del programa o servici subvencionat que es preveu en la dita ordre.
d) Declaració responsable del sol·licitant en què es faça constar que s'ha complit l'obligació del reintegrament dels deutes amb l'administració, atenent al que disposa l'article 25 del Reglament de la Llei 38/2003, de 17 de novembre.
e) Respecte al compte bancari, fitxa de manteniment de tercers. Amb este fi es tindrà en compte que si el compte bancari no estiguera d'alta en la Generalitat, o que calguera modificar les seues dades, per a efectuar els pagaments a l'entitat, caldrà aportar, a més:
- Ofici indicant tal fet.
- Acreditació, si és el cas, del poder de representació de la persona jurídica.
- Document d'identificació: NIF, CIF, NIE, passaport, targeta de resident, VAT o equivalent, corresponent al titular de les dades.
- Acreditació de la titularitat del compte bancari del tercer.
3. Atenent a la seua naturalesa jurídica, les entitats hauran de presentar també la documentació següent:
a) Entitats locals
- Si els servicis o programes subvencionats estan subcontractats totalment o parcialment: condicions tècniques del contracte, concurs, o document semblant, on es constaten els termes de la prestació.
- Les agrupacions de municipis, faran constar de mode exprés:
Els compromisos d'execució assumits per cada membre.
- L'import de la subvenció que cal aplicar per cada un, si és el cas, que tindran igualment la condició de beneficiaris.
- El nomenament d'un representant o apoderat únic de l'agrupació, amb poders prou per a complir les obligacions que, com a beneficiari, corresponen a esta.
b) Entitats sense fi de lucre
- Estatuts de l'entitat, si escau.
- Nòmines dels treballadors que consten en la sol·licitud de subvenció, on conste el grup de cotització. Si els treballadors no estan fins i tot contractats, ofici indicant les quanties totals previstes de les nomines i grup de cotització previst, desglossant les distintes partides que s'hi inclouran, així com la part que correspondria aportar a la mateixa empresa per a impostos, Seguretat Social, i altres gastos socials.
- Si es tracta d'una entitat privada que no estiguera inscrita, sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana.
- Documentació acreditativa que es disposa de l'estructura i capacitat suficients per a garantir el compliment dels objectius, acreditant l'experiència necessària per a això.
Onzena. Inici i tramitació
L'inici i la tramitació del procediment s'ajustarà al que establix la present ordre i, amb caràcter general, a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La tramitació de l'expedient correspondrà a la direcció territorial on estiga obligada l'entitat a presentar la sol·licitud.
Dotzena. Esmena de la sol·licitud i arxiu de l'expedient
Rebudes les sol·licituds, i incoat l'expedient, les direccions territorials de Benestar Social verificaran que la sol·licitud reunix els requisits exigits i que s'adjunta la documentació que d'acord amb esta ordre resulte exigible. Si no és així, es notificarà a l'entitat interessada la causa que impedix la continuació del procediment i se la requerirà perquè en el termini de 10 dies esmene la falta o adjunte els documents preceptius, amb indicació que si així no ho fera, se li tindrà per desistida de la seua petició, amb resolució prèvia d'arxiu que haurà de ser dictada en els termes que preveu l'article 42 de la Llei 30/1992, de 26 de novembre, tot això de conformitat amb el que preveu l'article 71 de la referida norma.
Esta resolució serà dictada, per delegació, pel director o la directora territorial de la Conselleria de Benestar Social. A l'adoptar-se per delegació, indicarà expressament esta circumstància, i es considerarà dictada per l'òrgan delegatori i esgotarà la via administrativa.
Contra esta es podrà interposar directament recurs davant de l'ordre jurisdiccional contenciós administratiu, en la forma, el termini, i les condicions, que determina la Llei reguladora de la dita jurisdicció. No obstant això, prèviament es podrà interposar, potestativament i segons siga procedent, recurs de reposició segons l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
CAPÍTOL II
Ordenació i instrucció del procediment
Tretzena. Ordenació i instrucció de l'expedient
La secció que corresponga segons l'organització interna de la direcció territorial de Benestar Social, a la vista de la documentació de l'expedient i de les obligacions que s'adquirisquen per la concessió de l'ajuda, podrà demanar els informes dels organismes i entitats que s'estimen oportuns i dur a terme les actuacions que considere necessàries per a la determinació, el coneixement i la comprovació de les dades en virtut dels quals s'ha de resoldre la sol·licitud.
Catorzena. Estudi de l'expedient
Completada la instrucció de l'expedient, la secció o seccions corresponents procedirà, atenent a la tipologia de l'actuació i l'organització interna de la direcció territorial, a valorar l'actuació i elaborar les plantilles tècniques d'estudi segons el model que faça per instrucció interna de la Direcció General de Família. Les plantilles seran firmades pel cap o la cap del servici corresponent i tindran el vistiplau del director o de la directora territorial.
Si la sol·licitud d'inscripció en el Registre General de Titulars d'Activitats, de Servicis i Centres d'Acció Social de la Comunitat Valenciana, està en tràmit en el moment d'elaborar les plantilles tècnica d'estudi, la direcció territorial de Benestar Social informarà sobre si els fins d'actuació de l'entitat sol·licitant s'adeqüen a l'àmbit de la subvenció sol·licitada.
Es remetrà a la direcció general una còpia completa de l'expedient, la plantilla tècnica de valoració, i una relació dels sol·licitants en què s'indique el número d'expedient i la versió que s'ha assignat a les seues dades bancàries en la comptabilitat de la Generalitat.
CAPÍTOL III
Finalització del procediment
Quinzena. Comissió de Valoració i proposta
Rebuda la plantilla tècnica i l'expedient en la Direcció General de la Família, serà avaluada per la comissió de valoració que es constituirà a este efecte.
La Comissió de Valoració estarà composta per la persona titular de la Direcció d'Àrea de Família, que actuarà com a president i pels caps de servici de la direcció general, un dels quals actuarà com a secretari.
A l'esmentada Comissió de Valoració podran convocar-se els tècnics de les direccions territorials i/o de la direcció general que s'estimen procedents.
La Comissió elaborarà les propostes de concessió o denegació de les ajudes, que seran elevades a la directora general perquè resolga com estime procedent.
Setzena. Resolució
D'acord amb el que disposa la Resolució de 30 de gener de 2001, del conseller de Benestar Social, sobre delegació de l'exercici de competències en determinats òrgans de la Conselleria (DOGV núm. 3.936, de 9 de febrer de 2001), modificada per la Resolució de 16 de febrer de 2001 (DOGV núm. 3.944, de 21 de febrer de 2001) i per la Resolució de 14 de maig de 2002 (DOGV núm. 4.252, de 20 de maig de 2002), la resolució de les sol·licituds d'ajudes a l'empara del que preveu la present ordre, està delegada en la directora general de Família.
El termini màxim per a tramitar, resoldre i notificar les sol·licituds sobre les ajudes regulades en esta ordre serà de tres mesos comptadors a partir de la data en què s'hagueren fet públics els crèdits per al finançament de les ajudes. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, amb els efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Si es desestimaren totalment o parcialment sol·licituds per falta de consignació pressupostària, i després de la finalització del termini de resolució s'incrementaren els crèdits destinats a finançar estes ajudes, les esmentades sol·licituds podran valorar-se, resoldre's, i notificar-se, en el termini de dos mesos, comptadors a partir de la data de publicació en el Diari Oficial de la Comunitat Valenciana de la resolució que done publicitat a este increment.
En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se al que disposa el capítol I, del títol VII, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Dessetena. Recursos
Les resolucions dictades per la directora general de Família, en adoptar-se per delegació, indicaran expressament esta circumstància i es consideraran dictades per l'òrgan delegatori i esgotaran la via administrativa.
En la seua contra es podrà interposar directament recurs davant de l'ordre jurisdiccional contenciós administratiu en la forma, el termini i les condicions, que determina la llei reguladora de la dita jurisdicció. No obstant això, prèviament es podrà interposar, potestativament i segons siga procedent, recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
Títol IV
Del pagament i de la justificació de les subvencions
Dihuitena. Obligacions generals
Sense perjuí de les obligacions específiques que s'indiquen en cada programa o servici, totes les entitats subvencionades han de complir les següents obligacions generals:
1. De col·laboració amb la Generalitat
a) Cooperar amb la Generalitat, en l'àmbit de l'actuació subvencionada, a fi d'afavorir la seua coordinació i integració en el conjunt de les actuacions dirigides a la família, el menor, o l'adopció.
b) Donar adequada publicitat al caràcter públic de finançament de les actuacions subvencionades, fent-hi constar explícitament, quan es faça difusió d'estes, que està «Subvencionat per la Generalitat - Conselleria de Benestar Social» i informant d'esta circumstància als usuaris.
c) En el supòsit de servicis o programes que estiguen cofinançats amb fons finalistes del ministeri corresponent, omplir, quan així siga sol·licitat, les memòries i documents que el dit ministeri requerisca per a la tramitació o justificació que pertoque. Les esmentades memòries i documents hauran de ser omplits en el format que siga sol·licitat per l'esmentat ministeri i podran ser sol·licitats abans o després de la resolució de la sol·licitud, tant per a presentar el projecte que cal realitzar, com per a justificar-ne la realització, una vegada finalitzat.
2. De justificació de l'exercici de l'activitat
a) Justificar el compliment dels requisits i les condicions, la realització de l'activitat i el compliment de la finalitat de les ajudes concedides, en el termini màxim establit en la present ordre, o en les normes que s'hi apliquen.
b) Formalitzar adequadament els documents de seguiment tècnic i financer previstos en esta ordre, o en les normes que s'apliquen.
c) Sotmetre's a les actuacions de comprovació respecte a l'actuació subvencionada, facilitant la inspecció, el control i el seguiment per la Conselleria de Benestar Social i en particular per la Direcció General de Família o de les seues unitats administratives dependents, a fi de conéixer qualsevol aspecte de l'activitat objecte de la subvenció.
Sense perjuí de la confidencialitat exigible, es presentarà la informació econòmica, fiscal, laboral, tècnica, o de qualsevol tipus, que els siga sol·licitada, sempre que tinga com a objecte justificar el compliment dels requisits i les condicions necessaris per a la concessió de la subvenció, la realització de les activitats, l'adopció del comportament que justifica el seu lliurament, la correcta aplicació de la suma lliurada a la finalitat prevista, o la quantia del gasto efectuat de l'ajuda concedida.
d) Presentar una memòria de desplegament de les actuacions subvencionades en la direcció territorial de Benestar Social corresponent, abans del 31 de gener de 2010.
3. Financeres
a) No minorar, ni anul·lar, la consignació pressupostada inicialment per a l'actuació subvencionada.
b) Atendre els pagaments de les obligacions que es contrauen.
c) Reintegrar els fons percebuts, en els supòsits i les condicions determinats en l'article 37 de la Llei 38/2003, de 17 de novembre, General de Subvencions.
d) Disposar dels llibres comptables, registres diligenciats i la resta de documents degudament auditats, en els termes exigits per la legislació mercantil i sectorial aplicable al beneficiari.
e) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte d'actuacions de comprovació i control.
f) Sotmetre's a les actuacions de control financer que correspon a la Intervenció General en relació amb la subvenció concedida.
g) Comunicar fefaentment a l'òrgan que concedix la subvenció, la concessió de tota ajuda amb la mateixa finalitat per part d'altres organismes públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
h) No transferir l'import ni usar la subvenció concedida en activitats que tinguen lloc en altres autonomies, llevat que la resolució de concessió ho preveja expressament, ni sufragar gastos de personal ni de sosteniment dels representants en un o més països estrangers.
Denovena. Sistema de pagaments de les ajudes i subvencions
Per al règim de lliuraments de transferències corrents per al pagament de les ajudes i subvencions previstes en esta ordre, llevat que la legislació de la Generalitat permeta un altre règim de lliuraments, s'hi aplicarà el règim general previst en l'article 47 bis del Text Refós de la Llei d'Hisenda Pública, pels percentatges màxims disposats en esta. Si existira un altre règim de lliuraments, la resolució per mitjà de la qual es publiquen les quanties màximes de les ajudes regulades en la present ordre, n'especificarà el règim definitiu, que serà inclòs en les resolucions de concessió d'ajudes.
Prèviament al primer pagament anticipat, caldrà haver justificat la quantia concedida per la Conselleria de Benestar Social durant l'exercici de 2008 - si n'hi haguera -, o bé, en cas de no haver-se justificat esta en la seua totalitat, haver efectuat el reintegrament de la quantitat que corresponguera o haver iniciat l'expedient de compensació de deute que escaiga. En tot cas, perquè s'actue d'esta manera caldrà que, d'una banda, els fons a reintegrar hagen sigut efectivament lliurats per la Generalitat, i que, d'un altre, la falta de justificació haja sigut constatada i declarada per l'administració mitjançant una resolució expressa ferma motivada, dictada en un procediment amb audiència i notificació a l'entitat interessada.
Vintena. Garanties
S'entendran com a bestretes de pagament les quantitats que siguen lliurades a favor del beneficiari amb anterioritat que este justifique el gasto corresponent. Per a efectuar-los, llevat dels supòsits exceptuats en l'article 47 bis del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, del Consell de la Generalitat, o en altres normes d'aplicació, caldrà que el beneficiari de la subvenció presente garanties prèviament.
Per a la constitució i tramitació de garanties caldrà ajustar-se al que disposa la Llei 30/2007, de 30 d'octubre, de Contractes en el Sector Públic, les disposicions reglamentàries que la despleguen i l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
En el cas que siga necessària la dita garantia, el beneficiari de la subvenció estarà obligat a presentar-la, per mitjà de l'aportació d'un aval bancari solidari amb renúncia expressa al benefici d'excussió, o una pòlissa d'assegurament subscrita amb qualsevol entitat oficialment reconeguda. La garantia es formalitzarà amb antelació a la primera bestreta, per un valor del 100% de la quantia total que calga avançar, i no caldrà cap altra ulterior.
Siga quina siga la forma triada per a formalitzar la garantia, esta haurà de depositar-se en els servicis territorials de la Conselleria d'Economia, Hisenda i Ocupació de la província corresponent, que faran entrega al beneficiari de la carta de pagament acreditativa del depòsit, que haurà de ser presentada per este en la direcció territorial de Benestar Social on es realitze l'actuació, o en la Direcció General de Família, si l'àmbit de l'actuació subvencionada és major d'una província.
Vint-i-unena. Sistema de justificació de les ajudes i subvencions
1. La justificació del gasto de les ajudes i subvencions que es concedisquen a l'empara de la present ordre es correspondrà sempre amb el contingut de l'actuació subvencionada i no seran admissibles gastos d'actuacions que no estiguen específicament previstos en la descripció d'aquelles.
La dita justificació haurà de ser, com a mínim, igual al cost total estimat que es determine en la resolució de concessió, distribuint-se en els conceptes de personal i sosteniment com siga procedent. La justificació per un import menor al dit cost, o no adequada als conceptes concedits, farà que es minore proporcionalment l'ajuda concedida.
Quan la resolució de concessió diferencie els conceptes de personal i sosteniment, en les justificacions parcials que es presenten, podran acumular-se sense diferenciar-les les quanties corresponents a cada un d'estos conceptes, i n'hi haurà prou que la suma total complisca el percentatge requerit per a efectuar el pagament que pertoque. En l'última justificació que es presente caldrà ajustar la quantia justificada als percentatges, imports i conceptes que es disposen en la resolució de concessió.
Quan la resolució de concessió unifique els conceptes de personal i sosteniment, es podrà justificar la quantia concedida en qualsevol dels conceptes fins a l'import total màxim que calga justificar. No obstant això, si en la resolució s'inclou un personal mínim, caldrà justificar-ne l'existència per mitjà de qualsevol documentació que acredite la seua actuació en el programa i la seua titulació.
Si s'ha concedit la subvenció per a actuacions o conceptes que no es dediquen de mode exclusiu a l'activitat per a la qual se sol·licita l'ajuda, i la justificació realitzada no permetera diferenciar amb claredat este fet, l'òrgan que tramita la justificació i el pagament podrà sol·licitar a l'entitat que justifique adequadament els percentatges que ha dedicat a cada part de l'activitat.
2. Els terminis i el sistema de justificació estaran en funció de la forma de pagament que s'establisca per als diferents tipus de subvencions. No obstant això, la subvenció concedida que incloga el període comprés entre l'1 de gener i el 30 de setembre haurà d'haver-se justificat, com a màxim, el 31 d'octubre de 2009, i no s'admetran justificacions del gasto efectuat de la dita subvenció en 2009, que es lliuren després del 31 de gener de 2010.
Excepcionalment, la Direcció General de Família, podrà donar el vistiplau a la documentació acreditativa de la correcta realització de l'activitat objecte de la subvenció, que es presente fora del termini establit en esta convocatòria. Per a això, el retard ha d'obeir a causes degudament justificades. Posteriorment es procedirà a la seua oportuna tramitació.
3. La forma de justificació serà la següent:
a) Entitats locals
La justificació es farà per mitjà de la presentació davant de la direcció territorial corresponent, d'un certificat d'obligació contreta o reconeguda, o de pagament ordenat, segons el model inclòs en esta ordre.
Caldrà acreditar també el període treballat, el nombre i la tipologia del personal que ha executat l'actuació subvencionada; per mitjà dels contractes de treball, o certificat emés per l'entitat local. En el supòsit de personal compartit hauran d'indicar en quin altre programa o servici treballa, i per quant d'import i percentatge es justifica en altres subvencions concedides.
Els membres de les agrupacions de municipis quedaran obligats a complir els requisits de justificació respecte de les activitats realitzades. Esta documentació formarà part de la justificació que està obligat a rendir el municipi que actua com a representant o apoderat de l'agrupació.
b) Entitats sense fi de lucre
Totes les factures acreditatives del gasto realitzat hauran de reunir els requisits regulats en el Reial Decret 1.496/2003, de 28 de novembre, pel qual s'aprova el reglament amb què es regulen les obligacions de facturació, i es modifica el Reglament de l'Impost sobre el Valor Afegit (BOE núm. 286, de 29 de novembre de 2003).
Sense perjuí del que es disposa expressament per als programes de formació dirigits a professionals de servicis especialitzats d'atenció a família i infància i servicis especialitzats d'orientació i mediació familiar, que seguiran un altre règim diferent, la justificació del gasto consistirà en la presentació davant de la direcció territorial corresponent, o davant de la Direcció General de Família, si és el cas, de:
- Per a gastos corresponents a personal:
Relació i documents acreditatius del gasto corresponent a la nòmina dels treballadors i pagament a la Seguretat Social, així com qualsevol altre concepte que en esta ordre estiguera previst.
- Per a gastos efectuats en sosteniment:
Factures corresponents al gasto efectuat en este concepte, adjuntant a més relació de d'estes segons model inclòs en esta ordre i documentació complementària que es considere procedent. Amb este fi es tindrà en compte el següent:
I. Personal voluntari: es presentaran rebuts acreditatius del gasto efectuat, en els quals es faran constar el nom i cognoms del voluntari, DNI o NIF, la seua firma, nom del programa o servici en què s'ha realitzat l'activitat, i entitat que ha pagat el dit rebut.
II. Prestació continuada de servicis per un professional: es presentarà factura emesa d'este. La dita factura haurà d'incloure la seua titulació i el concepte pel qual s'emet.
III. Indemnització per quilometratge: l'import màxim a facturar per quilometre serà el mateix que està estipulat per al personal de l'administració de la Generalitat, en l'annex del Decret 24/1997, d'11 de febrer, d'indemnitzacions per raó de servici i gratificacions per servicis extraordinaris, modificat pel Decret 88/2008, de 20 de juny, del Consell, o per aquell que el substituïsca.
Vint-i-dosena. Denegació, desistiment sense efectes i minoració de les ajudes econòmiques
El termini per a resoldre i notificar les resolucions de denegació serà de tres mesos i el de desistiment sense efectes i minoració de sis mesos, comptadors ambdós a partir que s'inicie l'expedient.
1. Resolucions de denegació
Podran dictar-se en els següents supòsits
a) De mode general:
Per incompliment de qualsevol dels requisits o obligacions establides en esta ordre d'ajudes, prèviament a la seua resolució.
b) En relació amb l'entitat:
- Per falta d'adequació dels fins de l'entitat sol·licitant a l'àmbit de la subvenció sol·licitada.
- Per no disposar l'entitat de l'estructura i capacitat suficients per a garantir el compliment dels objectius, o no acreditar l'experiència necessària per a això.
c) En relació amb el programa o servici:
- Per no respondre específicament a les característiques expressades en esta ordre.
- Per estar la seua realització prou atesa per altres entitats, a un nivell local, provincial o comunitari.
- Per ser la seua naturalesa pròpia d'altres organismes, sense perjuí de la necessària col·laboració per al cas de matèries concurrents.
- Per existir una altra ordre d'ajudes específica o ser ja subvencionat, en tot o en part i per al mateix objecte, per la Conselleria de Benestar Social.
- Per no haver-ho desenvolupat de mode adequat, o no haver justificat prou les ajudes econòmiques rebudes en l'exercici de 2008, de la Conselleria de Benestar Social.
- Per atendre de manera restrictiu a un sector exclusiu de la població i no a qualsevol tipologia de família, llevat que les característiques del programa ho incloga dins dels establits en l'annex IV d'esta ordre d'ajudes.
d) En relació amb els crèdits disponibles:
Per haver-se atés altres sol·licituds amb major ordre de prelació, atenent als criteris de valoració de les sol·licituds establits en esta ordre d'ajudes, i haver-se esgotat els crèdits disponibles per a resoldre.
2. Resolucions de minoració o desistiment sense efectes de les ajudes concedides i, si és el cas, de reintegrament de les quantitats indegudament percebudes
Es garantirà en tot cas, el dret de l'interessat al tràmit d'audiència, tenint les quantitats que calga reintegrar, si és el cas, la consideració d'ingrés de dret públic a l'efecte del procediment aplicable a la seua cobrança. Podran dictar-se estes resolucions, en els supòsits següents:
a) En relació amb la Llei General de Subvencions:
- Per donar-se qualsevol de les circumstàncies previstes en l'article 37 de la Llei 38/2003, de 17 de novembre, General de Subvencions.
- Per donar-se la circumstància prevista en l'article 19.4 de la Llei 38/2003, de 17 de novembre, General de Subvencions (BOE núm. 276, de 17 de novembre): s'alteren les condicions tingudes en compte per a la concessió de la subvenció, o s'obtinguen de manera concurrent subvencions i ajudes atorgades per altres administracions públiques o altres ens públics o privats. En el cas que la quantitat total percebuda per l'entitat siga superior al cost de l'activitat subvencionada, podrà sol·licitar-se el reintegrament de la quantia abonada que supere el dit cost.
b) En relació amb l'ordre d'ajudes
- Per incompliment de qualsevol de les obligacions generals o específiques establides en esta ordre d'ajudes.
- Per haver-hi períodes subvencionats sense que el personal que consta en la resolució de concessió exercisca les seues funcions, fóra quin fóra el motiu. En este supòsit l'ajuda es minorarà proporcionalment. Queda exceptuat d'este fet el període de vacacions reglamentàries, sempre que el personal es mantinga en situació de contractació, encara que no siga substituït.
- Per no omplir les memòries i els documents que sol·licite el ministeri corresponent, quan es tracte d'actuacions cofinançades amb fons finalistes, i este fet done lloc a la impossibilitat de tramitar o justificar el compromís corresponent entre la Generalitat i l'esmentat ministeri. La dita resolució podrà efectuar-se encara que s'haja justificat el gasto objecte de l'ajuda i efectuat l'actuació subvencionada.
ANNEX II
Bases reguladores per a la concessió d'ajudes als Servicis Especialitzats d'Atenció a la Família i Infància (SEAFI)
Primera. Objecte
L'objecte d'estos servicis és la intervenció especialitzada en nuclis familiars que es troben en situació de vulnerabilitat o conflicte, hi haja o no menors en situació de risc o desemparament.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex:
1. Les entitats locals amb una població superior a 4.500 habitants.
2. Les entitats locals de població igual o inferior a 4.500 habitants, que hagueren tingut subvencionat un SEAFI en l'exercici de 2008, sempre que hagueren dut a cap adequadament el servici i justificat adequadament l'ajuda econòmica concedida.
Tercera. Requisits específics
El SEAFI haurà de complir els següents requisits específics:
1. Àmbit d'actuació
Nuclis familiars que reunixen els criteris perquè es realitze esta intervenció, quan algun dels seus membres residix en l'entitat local.
2. Intervenció
a) Problemàtiques ateses
Hauran de considerar l'atenció a la família d'una manera integral, incloent-hi el suport i seguiment. Es durà a cap la intervenció familiar en les problemàtiques ocasionades per qualsevol tipus de vulnerabilitat o conflicte familiar que puguen resoldre's per mitjà d'orientació psicosocial, mediació familiar, o teràpia familiar.
S'atendran les crisis familiars, les conjugals, i els conflictes intergeneracionals, a fi de previndre i tractar situacions que desemboquen en un deteriorament de la convivència familiar i/o de la situació dels menors en esta.
S'intervindrà en les següents circumstàncies familiars: monoparentalitat, violència al si familiar, existència de menors en situació de risc, guarda i/o tutela administrativa, famílies adoptives o amb menors en acolliment preadoptiu, i altres situacions de vulnerabilitat o conflicte familiar.
b) Tècniques d'intervenció
El SEAFI realitzarà sempre les següents tècniques d'intervenció: orientació psicosocial, mediació familiar i teràpia familiar que, a l'efecte d'esta ordre, es definixen com seguix:
- Orientació psicosocial: intervenció l'objectiu del qual és enfortir les capacitats de la família i els vincles que unixen els seus membres, a fi que resulten capaços d'estimular tant el seu progrés personal com el seu context emocional.
- Mediació familiar: via de resolució de conflictes, on les parts disposen de l'ajuda del mediador especialitzat, com a persona imparcial que dissenya un procés perquè estes puguen dialogar i arribar a acords.
- Teràpia familiar: tractament especialitzat dirigit al conjunt de la família, o a algun dels seus membres, amb la finalitat de provocar canvis en les relacions familiars que facen la família competent per a normalitzar les seues relacions personals i socials.
3. Equip professional
a) Diferenciació de l'equip
El personal del SEAFI conformarà un equip específic, amb funcions distintes a l'equip municipal de servicis socials generals, que mantindrà les seues en l'àrea d'intervenció de família i infància: informació, assessorament tècnic, diagnòstic i intervenció immediata, d'acord amb el que establix la Llei 5/1997 de la Generalitat, per la qual es regula el Sistema de Servicis Socials en l'Àmbit de la Comunitat Valenciana i la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència, de la Comunitat Valenciana.
b) Composició i formació de l'equip professional
L'equip professional estarà format per titulars superiors i mitjans en àrees pedagògiques, psicològiques i socials.
Serà requisit que els professionals que se subvencionen tinguen una formació específica en intervenció familiar. Els qui exercisquen les funcions de terapeuta familiar la tindran en avaluació i intervenció clínica o terapèutica, i els qui exercisquen les funcions d'educador familiar, en desplegament d'actuacions en l'àmbit social dirigides a famílies amb desestructuració familiar i social.
Estos professionals hauran d'assistir regularment als cursos específics que la Direcció General de Família propose amb la finalitat d'aconseguir la dita formació.
c) Funcions del personal
El personal farà les següents funcions bàsiques, segons siga procedent:
- Terapeuta familiar:
A. Estudi, anàlisi, avaluació i elaboració del diagnòstic inicial.
B. Valoració de la dinàmica relacional familiar i determinació de les necessitats específiques.
C. Disseny de la planificació i la intervenció amb la família, elaborant el pla d'intervenció familiar en coordinació amb la resta de professionals del SEAFI.
D. Intervenció psicoterapèutica en la família, per mitjà de les tècniques establides.
E. Direcció de la línia d'intervenció triada.
F. Elaboració d'informes.
G. Suport a la resta de professionals del SEAFI.
H. Participació en les reunions de coordinació amb altres organismes i especialment amb l'equip municipal de servicis socials generals i la direcció territorial de Benestar Social.
- Educador familiar:
A. Promoció d'una relació del SEAFI amb la família basada en el respecte, la transparència, la sinceritat i la coherència.
B. Recollida de les dades familiars, que siguen rellevants per a la intervenció.
C. Observació directa de la dinàmica familiar, valorant la capacitat dels pares per a exercir les seues funcions parentals.
D. Participació en el disseny de l'avaluació i del pla d'intervenció.
E. Implementació de les actuacions dissenyades per a la família pel SEAFI.
F. Desenvolupament de les capacitats de la família per a un desenvolupament adequat de la funció parental.
G. Ajuda a la família a fi que establisca una xarxa social de suport.
H. Realització de funcions d'acompanyament a la família quan es facen tasques o gestions relacionades amb la intervenció del SEAFI.
I. Elaboració d'informes.
J. Suport a la resta de professionals del SEAFI.
G. Participació en les reunions de coordinació amb altres organismes, quan així se li sol·licite.
d) Plantilla mínima per a complir els requisits
- Funcions
En tot cas, el SEAFI ha de fer les funcions corresponents al terapeuta familiar, tal com es definixen i complir els requisits per a fer-les, indicats en esta ordre.
- Percentatges
El SEAFI no reunirà els requisits mínims per a ser subvencionat si no té adscrit, almenys, el 100% del personal titulat superior i el 75% del titulat mitjà, que s'han establit en esta ordre com a personal màxim a subvencionar.
No obstant això, quan algun treballador estiga compartit amb els servicis socials generals, el percentatge citat haurà d'incrementar-se fins al 100%. Si per este motiu l'entitat ha d'adequar la seua plantilla, podrà fer-ho al llarg de 2009.
- Personal que no té la consideració de plantilla
Si la prestació de servicis per un o més professionals no es realitza d'una manera continuada, independentment que estiga o no subcontractat, no es consideraran personal de l'equip.
- Excepcions
Podrà no tindre's en compte el criteri de plantilla mínima si els SEAFI han sigut subvencionats en l'exercici anterior, mantenen els mateixos professionals i plantilla per a l'exercici de 2009, atenen poblacions de menys de 15.000 habitants i només han tingut tècnics mitjans en l'equip durant l'exercici de 2008.
En este supòsit podran sol·licitar subvenció pels mateixos professionals. No obstant això, per a poder efectuar la intervenció familiar especialitzada, caldrà tindre en plantilla si més no un professional a mitja jornada, que exercisca les funcions de terapeuta familiar, independentment que se subvencione o no.
e) Plantilla màxima a subvencionar:
La plantilla màxima a subvencionar es calcularà segons la població censada. Per a determinar la dita població, caldrà ajustar-se al que disposa el reial decret que declare oficials les xifres de població referides a l'1 de gener de 2009, resultants de la revisió del padró municipal. Si no existiren les dites xifres en el moment de la resolució, caldrà ajustar-se a les oficials d'1 de gener de 2008.
- Més de 300.000 habitants: fins a 4 titulats superiors i 4 tècnics mitjans. Estos professionals podran integrar-se en més d'un equip d'intervenció.
- Des de 140.001 a 300.000: fins a 2 titulats superiors i 2 tècnics mitjans.
- Des de 70.001 a 140.000: fins a 1 titulats superiors i 2 tècnics mitjans.
- Des de 30.001 a 70.000: fins a 1 titulats superiors i 1,5 tècnics mitjans.
- Des de 15.001 a 30.000: fins a 1 titulats superiors i 0,5 tècnic mitjà.
- Des de 4.501 a 15.000: fins a 1 titulats superiors.
- Fins a 4.500: 0,5 titulats superiors. Referit únicament a les entitats que poden sol·licitar l'ajuda, d'acord amb el que disposa la base segona d'este annex.
- Mancomunitats o agrupacions municipals: atenent a les característiques de la població i al nombre d'entitats locals que les componen, podrà incrementar-se-li fins a 1 titulat superior o 1 tècnic mitjà, al personal que li corresponga segons la seua població censada.
4. Horari d'atenció
L'atenció es desenvoluparà de dilluns a divendres. Si només té un treballador en plantilla es prestarà atenció almenys una vesprada a la setmana, i dos si té més d'un treballador.
5. Procediment
a) Prioritats d'intervenció:
El SEAFI té com a objecte la intervenció en qualsevol família vulnerable o en conflicte. No obstant això, a fi d'afavorir el retorn al seu nucli familiar d'origen, serà prioritària la intervenció en nuclis familiars que tinguen menors en situació administrativa de guarda i/o tutela, i estiguen acollits en família o en centre residencial. I en especial quan es tracte de menors acollits en centres residencials de protecció de menors o en acolliment en famílies educadores, i l'objectiu específic definit en el pla de protecció de menors siga el de reunificació familiar (separació provisional de la família amb previsió de retorn).
b) Coordinació entre departaments
- Coordinació quan hi ha menors en situació de risc o amb mesura jurídica de protecció.
La intervenció amb el menor pròpiament dita seguirà sent realitzada per l'equip municipal de servicis socials generals o per la direcció territorial de Benestar Social que siga competent.
Si el SEAFI atén famílies amb menors en situació de risc o amb mesura jurídica de protecció, la intervenció que establisca haurà de respectar els objectius del pla d'intervenció familiar pautat per l'equip municipal de servicis socials generals o el pla de protecció de menors elaborat per la direcció territorial de Benestar Social. La seua actuació se centrarà en aquella o aquelles intervencions específiques que siguen necessàries dins del pla ja dissenyat, sense perjuí que en el desplegament de la intervenció familiar que realitze, els objectius i amb això el mateix pla d'intervenció familiar que realitze o el mateix pla de protecció de menors puguen ser modificats, de mutu acord entre el SEAFI i l'equip que els haja establit. En tot cas, l'equip municipal de servicis socials o els servicis territorials de la Conselleria de Benestar Social seran els responsables del seguiment del pla d'intervenció familiar amb el menor o del pla de protecció de menors, respectivament.
- Coordinació en la intervenció familiar pròpiament dita
L'equip municipal de servicis socials generals serà el que derive les famílies al SEAFI per a ser ateses.
Les intervencions del SEAFI seran realitzades en coordinació amb el mencionat equip municipal, realitzant-se reunions entre ambdós, tant perquè el SEAFI inicie la intervenció, com per al seguiment i la baixa d'esta.
Se celebraran periòdicament reunions de coordinació i seguiment entre la Direcció General de Família, la direcció territorial de Benestar Social, i un o més dels equips de SEAFI de la província. A les esmentades reunions podran acudir els servicis especialitzats d'orientació i mediació familiar.
Un dels tècnics del SEAFI actuarà com a interlocutor davant de la direcció territorial de Benestar Social.
c) Models comuns
Podran utilitzar-se, per a reflectir les distintes intervencions familiars efectuades pels professionals del servici, el Registre d'Atenció i Intervenció Familiar i la fitxa de següents intervencions, que s'incloïen com a models en l'Ordre de 13 de desembre de 2006, publicada en el DOGV 5.429, de 16 de gener de 2007.
Quarta. Criteris de valoració de les sol·licituds
La ponderació dels distints criteris s'elaborarà sobre 100 punts, no computant-se com a criteri de valoració els mínims exigits per a participar la convocatòria.
Una vegada valorades les sol·licituds es concedirà el que escaiga a totes aquelles que aconseguixen un mínim de 65 punts. Després de ser resoltes, es procedirà a concedir les següents, atenent als crèdits disponibles.
Els criteris que cal tindre en compte en el procés de valoració de les sol·licituds presentades seran:
1. SEAFI finançats com a tals en l'exercici de 2008, que hagen desplegat el servici d'acord amb les condicions determinades en la resolució de concessió, justificat adequadament l'ajuda concedida, i complit el que establixen les instruccions emeses per la Direcció General de Família: este criteri es valorarà amb 55 punts.
No tindran la consideració de continuïtat, ni es valoraran en este apartat, les entitats locals que en l'exercici anterior hagen tingut un SEAFI subvencionat a través d'una mancomunitat o agrupació de municipis, i que en el 2009 sol·liciten la subvenció de manera individual.
2. Població:
Segons la població atesa, es donarà la puntuació següent:
a) Més de 300.000 habitants: este criteri es valorarà amb 40 punts.
b) Des de 140.001 fins a 300.000: este criteri es valorarà amb 35 punts.
c) Des de 70.001 fins a 140.000: este criteri es valorarà amb 30 punts.
d) Des de 30.001 fins a 70.000: este criteri es valorarà amb 25 punts.
e) Des de 15.001 fins a 30.000: este criteri es valorarà amb 20 punts.
f) Des de 4.501 fins a 15.000: este criteri es valorarà amb 15 punts.
g) Menys de 4.501 (només per a SEAFI que hagen sigut subvencionats en exercicis anteriors): este criteri es valorarà amb 10 punts.
3. Mancomunitats de servicis socials i les agrupacions de municipis, respecte als municipis que les integren, quan estes es comprometen a desplegar el SEAFI atenent als municipis que les componen: este criteri es valorarà amb 5 punts.
Quinta. Documentació específica que cal presentar
A més de la documentació general indicada en la base desena de l'annex I d'esta ordre, per a estos servicis cal presentar la següent:
1. Si el servici no ha iniciat el seu funcionament, o no ha estat subvencionat en l'exercici anterior, ofici de l'entitat, firmat per representant degudament autoritzat per a això indicant:
a) Si l'inici de funcionament està condicionat a la concessió de la subvenció: temps necessari per a la seua posada en funcionament després de rebre la notificació de la resolució estimatòria de l'ajuda.
b) Si l'entitat iniciarà el funcionament independentment de l'ajuda, o ja estiguera en funcionament: data d'inici d'esta.
2. Amb la finalitat d'evitar duplicitats o subvencions a l'equip municipal de servicis socials generals, que no són objecte d'esta ordre, si la jornada laboral no és completa i el personal complementa esta en l'equip municipal, haurà de presentar declaració responsable firmada per l'alcalde, president de la mancomunitat, o representant legal degudament autoritzat, o documentació acreditativa que el personal complix funcions diferenciades i que el SEAFI no és una extensió de l'equip municipal de servicis socials generals.
3. Compromís de la mancomunitat o agrupació de municipis, firmada pel seu president o representant legal, indicant expressament a quins ajuntaments atendrà el SEAFI.
4. Documentació que acredite la formació específica en intervenció familiar del personal contractat.
Sexta. Criteris específics de justificació de les ajudes
L'import màxim de l'ajuda a subvencionar per la Conselleria de Benestar Social correspondrà a un 65% de l'import que haurà de justificar l'entitat i estarà obligada a atendre el 35% restant, fins a completar el 100%.
Sèptima. Obligacions específiques
A més de les obligacions generals, indicades en la base dihuitena de l'annex I d'esta ordre d'ajudes, els servicis subvencionats han de complir les següents obligacions específiques:
1. Seguir les instruccions de la Direcció General de Família.
2. Remetre trimestralment l'estadística de casos atesos, segons el model establit en esta ordre d'ajudes. Per a omplir l'estadística es tindrà en compte que:
Es considera sessió cada visita realitzada durant el procés d'intervenció, a un o més membres de la família.
Es considera intervenció el conjunt de visites que realitza una família per una demanda específica. Es consideraran com una única intervenció: una sola sessió si en la primera entrevista es dóna de baixa el cas, o el conjunt de sessions que van des de l'alta fins a la baixa del cas.
Si després d'una baixa s'inicia una altra atenció per una altra demanda específica (coincident o no amb la que va donar lloc a la intervenció anterior), s'entendria com una nova intervenció.
3. Remetre a la direcció territorial de Benestar Social una relació trimestral dels menors amb expedient de protecció vigent, els nuclis familiars dels quals estiguen sent atesos en el SEAFI.
4. Coordinar la intervenció familiar amb els equips municipals de servicis socials generals dels municipis on residisca la família atesa.
5. Assistir a la formació en intervenció familiar, destinada als seus professionals, quan així ho indique la Direcció General, o la direcció territorial de Benestar Social. L'assistència a l'esmentada formació no es considerarà inclosa necessàriament dins de la jornada laboral.
ANNEX III
Bases reguladores per a la concessió d'ajudes als servicis especialitzats d'orientació i mediació familiar
Primera. Objecte
L'objecte d'estos servicis és la intervenció especialitzada en nuclis familiars que es troben en situació de vulnerabilitat o conflicte, hi haja o no menors en situació de risc o desemparament.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex, les entitats sense fi de lucre.
Tercera. Requisits específics
El servici haurà de complir els següents requisits específics:
1. Àmbit d'actuació
Nuclis familiars que reunixen els criteris perquè es realitze esta intervenció quan cap dels seus membres residix en una entitat local, que tinga SEAFI subvencionat a l'empara d'esta ordre.
2. Intervenció
a) Problemàtiques ateses:
Hauran de considerar l'atenció a la família d'una manera integral, incloent-hi el suport i seguiment. Es realitzarà la intervenció familiar en les problemàtiques ocasionades per qualsevol tipus de vulnerabilitat o conflicte familiar, que puguen resoldre's per mitjà d'orientació psicosocial, mediació familiar, o teràpia familiar.
S'atendran les crisis familiars, les conjugals, i els conflictes intergeneracionals, a fi de previndre i tractar situacions que desemboquen en un deteriorament de la convivència familiar i/o de la situació dels menors en esta.
S'intervindrà en les següents circumstàncies familiars: monoparentalitat; violència al si familiar; existència de menors en situació de risc, guarda i/o tutela administrativa per estar este subjecte a mesures de protecció; famílies adoptives o amb menors en acolliment preadoptiu; i altres situacions de vulnerabilitat o conflicte familiar.
b) Tècniques d'intervenció:
El servici realitzarà sempre les següents tècniques d'intervenció: orientació psicosocial, mediació familiar i teràpia familiar que, a l'efecte d'esta ordre, es definixen com seguix:
- Orientació psicosocial: intervenció l'objectiu del qual és enfortir les capacitats de la família i els vincles que unixen els seus membres, a fi que resulten capaços d'estimular tant el seu progrés personal com el seu context emocional.
- Mediació familiar: via de resolució de conflictes, on les parts disposen de l'ajuda del mediador especialitzat com a persona imparcial que dissenya un procés perquè estes puguen dialogar i arribar a acords.
- Teràpia familiar: tractament especialitzat dirigit al conjunt de la família, o a algun dels seus membres, amb la finalitat de provocar canvis en les relacions familiars que facen la família competent per a normalitzar les seues relacions personals i socials.
3. Equip professional:
a) Composició i formació de l'equip professional
L'equip professional estarà format per titulars superiors i mitjans en àrees pedagògiques, psicològiques i socials.
Serà requisit que els professionals subvencionats tinguen una formació específica en intervenció familiar. Els qui exercisquen les funcions de terapeuta familiar la tindran en avaluació i intervenció clínica o terapèutica, i els qui exercisquen les funcions d'educador familiar, en desplegament d'actuacions en l'àmbit social dirigides a famílies amb desestructuració familiar i social.
Estos professionals hauran d'assistir regularment als cursos específics que la Direcció General de Família propose amb la finalitat d'aconseguir la mencionada formació.
b) Funcions del personal
- Terapeuta familiar:
A. Estudi, anàlisi, avaluació i elaboració del diagnòstic inicial.
B. Valoració de la dinàmica relacional familiar i determinació de les necessitats específiques.
C. Disseny de la planificació i la intervenció amb la família, elaborant el pla d'intervenció familiar, en coordinació amb la resta de professionals del SEAFI.
D. Intervenció psicoterapèutica en la família, per mitjà de les tècniques establides.
E. Direcció de la línia d'intervenció triada.
F. Elaboració d'informes.
G. Suport a la resta de professionals del SEAFI.
H. Participació en les reunions de coordinació amb altres organismes i especialment amb la direcció territorial de Benestar Social i l'equip municipal de servicis socials generals, si és el cas.
- Educador familiar:
A. Promoció d'una relació del servici amb la família, basada en el respecte, la transparència, la sinceritat i la fermesa.
B. Recollida de les dades familiars que siguen rellevants per a la intervenció.
C. Observació directa de la dinàmica familiar valorant la capacitat dels pares per a exercir les seues funcions parentals.
D. Participació en el disseny de l'avaluació i del pla d'intervenció.
E. Implementació de les actuacions dissenyades per a la família pel servici.
F. Desenvolupament de les capacitats de la família per a un desplegament adequat de la funció parental.
G. Ajuda a la família a fi que establisca una xarxa social de suport.
H. Realització de funcions d'acompanyament a la família quan es facen tasques o gestions relacionades amb la intervenció del servici.
I. Elaboració d'informes.
J. Suport a la resta de professionals del servici.
K. Participació en les reunions de coordinació amb altres organismes, quan així se li sol·licite.
c) Plantilla mínima:
La sol·licitud no reunirà els requisits mínims per a ser subvencionada com a servici d'orientació i mediació familiar, si no té en plantilla, si més no, un tècnic superior llicenciat i un tècnic mitjà que reunisquen els requisits específics de formació requerits en esta ordre.
4. Horari d'atenció:
L'atenció es desenvoluparà de dilluns a divendres, incloent-hi dos vesprades a la setmana.
5. Procediment:
a) Prioritats d'intervenció
El servici té com a objecte la intervenció en qualsevol família vulnerable o en conflicte. No obstant això, a fi d'afavorir el retorn al seu nucli familiar d'origen, serà prioritària la intervenció en nuclis familiars que tinguen menors en situació administrativa de guarda i/o tutela, i que estiguen acollits en família o en centre residencial. I en especial quan es tracte de menors acollits en centres residencials de protecció de menors o en acolliment en famílies educadores, i l'objectiu específic definit en el pla de protecció de menors siga el de "reunificació familiar" (separació provisional de la família amb previsió de retorn).
b) Coordinació:
- Coordinació quan hi ha menors en situació de risc i desemparament:
La intervenció amb el menor pròpiament dita seguirà sent realitzada per l'equip municipal de servicis socials generals o per la direcció territorial de Benestar Social que siga competent.
Si el servici atén famílies amb menors en situació de risc o amb mesura jurídica de protecció, la intervenció que establisca haurà de respectar els objectius del pla d'intervenció familiar pautat per l'equip municipal de servicis socials generals o del pla de protecció de menors elaborat per la direcció territorial de Benestar Social. La seua actuació se centrarà en aquella o aquelles intervencions específiques que calga dins del pla ja dissenyat, sense perjuí que en el desenvolupament de la intervenció familiar que realitze, els objectius i amb això el mateix pla d'intervenció familiar que realitze o el mateix pla de protecció de menors puguen modificar-se, de mutu acord entre el servici i l'equip que els haja establit. En tot cas, l'equip municipal de servicis socials o els servicis territorials de la Conselleria de Benestar Social seran els responsables del seguiment del pla d'intervenció familiar amb el menor o del pla de protecció de menors, respectivament.
- Coordinació en la intervenció familiar pròpiament dita:
Les famílies ateses hauran de ser remeses per la direcció territorial. En el cas que les famílies acudisquen directament al servici, no es podrà iniciar la intervenció sense el vistiplau d'esta, sense perjuí que puga realitzar-se una visita preliminar, amb l'objecte d'informar la família sobre els objectius i el mode de funcionament.
Els equips municipals de servicis socials generals, de les entitats locals que no disposen de SEAFI subvencionat, podran sol·licitar la intervenció del servici. La sol·licitud es farà sempre a la direcció territorial de Benestar Social, perquè realitze la derivació de la família al servici que escaiga.
Les intervencions seran realitzades en coordinació amb la direcció territorial de Benestar Social, realitzant-se reunions comunes, tant perquè el servici inicie la intervenció, com per al seguiment i la baixa d'esta. A les dites reunions podrà acudir l'equip municipal de servicis socials generals d'on procedisca la família atesa.
Els servicis especialitzats d'orientació i mediació familiar podran assistir a les reunions de coordinació i seguiment que es facen entre la Direcció General de Família, la direcció territorial de Benestar Social, i els equips de SEAFI de la província.
Un dels tècnics del servici actuarà com a interlocutor davant de la direcció territorial de Benestar Social.
c) Models comuns:
Podran utilitzar-se, per a reflectir les distintes intervencions familiars efectuades pels professionals del servici, el Registre d'Atenció i Intervenció Familiar i la fitxa de següents intervencions, que s'incloïen com a models en l'Ordre de 13 de desembre de 2006, publicada en el DOGV 5.429, de 16 de gener de 2007.
Quarta. Criteris de valoració de les sol·licituds
La ponderació dels distints criteris es realitzarà sobre 100 punts, no computant-se com a criteri de valoració els mínims exigits per a participar en la convocatòria.
Una vegada valorades les sol·licituds es concedirà el que pertoque a totes aquelles que aconseguixen un mínim de 70 punts. Després de ser resoltes, es procedirà a concedir les següents, atenent als crèdits disponibles.
Els criteris que caldrà tindre en compte en el procés de valoració de les sol·licituds presentades seran:
1. Servicis especialitzats d'orientació i mediació familiar finançats com a tals en l'exercici de 2008, que hagen desenvolupat el servici d'acord amb les condicions determinades en la resolució de concessió, justificat adequadament l'ajuda concedida, i complit el que establixen les instruccions emeses per la Direcció General de Família: este criteri es valorarà amb 55 punts.
2. Població:
Només es computarà la població corresponent a les entitats locals que no tinguen un SEAFI subvencionat. Se sumarà la població de totes les localitats que es propose atendre en la sol·licitud, i es donarà la puntuació següent:
a) Més de 300.000 habitants: este criteri es valorarà amb 40 punts.
b) Des de 140.001 fins a 300.000: este criteri es valorarà amb 35 punts.
c) Des de 70.001 fins a 140.000: este criteri es valorarà amb 30 punts.
d) Des de 30.001 fins a 70.000: este criteri es valorarà amb 25 punts.
e) Des de 15.001 fins a 30.000: este criteri es valorarà amb 20 punts.
f) Des de 4.501 fins a 15.000: este criteri es valorarà amb 15 punts.
g) Ajuntaments de major població respecte als de menys: este criteri es valorarà fins a 5 punts.
Quinta. Documentació específica que cal presentar
A més de la documentació general indicada en la base desena de l'annex I d'esta ordre, per a estos servicis cal presentar la següent:
1. Si el servici no ha iniciat el seu funcionament, o no ha estat subvencionat en l'exercici anterior, un ofici de l'entitat, firmat per representant degudament autoritzat per a això, indicant:
a) Si l'inici de funcionament està condicionat a la concessió de la subvenció: temps necessari per a la seua posada en funcionament després de rebre la notificació de la resolució estimatòria de l'ajuda.
b) Si l'entitat iniciarà el funcionament independentment de l'ajuda, o ja estiguera en funcionament: la data d'inici d'este.
2. Documentació que acredite la formació específica en intervenció familiar del personal contractat.
3. Si el servici no ha sigut subvencionat en l'exercici de 2008 i ha estat en funcionament, fulls trimestrals de resum de casos atesos referida a este, segons el model establit en esta ordre d'ajudes.
Sexta. Obligacions específiques
A més de les obligacions generals, indicades en la base dihuitena de l'annex I d'esta ordre d'ajudes, els servicis subvencionats han de complir les següents obligacions específiques:
1. Seguir les instruccions de la Direcció General de Família.
2. Remetre trimestralment l'estadística de casos atesos, segons el model establit en esta ordre d'ajudes. Per a omplir l'estadística es tindrà en compte que:
Es considera sessió a cada visita realitzada durant el procés d'intervenció, a un o a més membres de la família.
Es considera intervenció el conjunt de visites que realitza una família per una demanda específica. Es consideraran com una única intervenció: una sola sessió si en la primera entrevista es dóna de baixa el cas, o el conjunt de sessions que van des de l'alta fins a la baixa del cas.
Si després d'una baixa s'inicia una altra atenció per una altra demanda específica (coincident o no amb la que va donar lloc a la intervenció anterior), s'entendria com una nova intervenció.
3. Remetre a la direcció territorial de Benestar Social una relació trimestral dels menors amb expedient de protecció vigent, els nuclis familiars dels quals estiguen sent atesos en el servici.
4. Coordinar la intervenció familiar amb la direcció territorial de Benestar Social, i amb els equips municipals de servicis socials generals, dels municipis on residisca la família atesa.
5. Assistir a la formació en intervenció familiar, destinada als seus professionals, quan així ho indique la direcció general, o la direcció territorial de Benestar Social. L'assistència a la dita formació no es considerarà inclosa necessàriament dins de la jornada laboral.
ANNEX IV
Bases reguladores per a la concessió d'ajudes als programes especialitzats de família i infància i a entitats del sector
Primera. Objecte
L'objecte és recolzar el desplegament de programes que permeten l'atenció social especialitzada a la família en situació d'estrés, o amb necessitat de suport temporal, tinguen o no menors a càrrec seu; les actuacions especialitzades en l'àrea de protecció de menors; i el funcionament d'entitats pròpies del sector.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex, les entitats sense fi de lucre.
Tercera. Requisits específics
Els programes o actuacions sol·licitades han d'estar enquadrades dins d'alguna de les que s'indiquen en esta base tercera. L'entitat podrà utilitzar un nom lliure per al programa sol·licitat, en la documentació annexa que presente, però ha d'indicar en la sol·licitud únicament el codi que corresponga al nom genèric i l'objecte del programa sol·licitat.
Amb la finalitat de mantindre la coherència, els programes seguixen codificant-se de la mateixa manera que en l'exercici anterior, encara que açò supose no mantindre un número correlatiu.
1. Programa I
Nom genèric: formació en intervenció familiar a professionals dels Servicis Especialitzats d'Atenció a la Família i Infància (SEAFI) i d'Orientació i Mediació Familiar. Codi I.01.
Objecte: formació en tècniques d'intervenció familiar dirigida als professionals dels SEAFI i dels Equips d'Orientació i Mediació Familiar. Les tècniques podran ser orientació, mediació i teràpia familiar, tal com estan definides en els annexos II i III d'esta ordre.
Criteris: les entitats hauran de tindre experiència acreditada en formació de tècniques en intervenció familiar, dirigida a professionals.
Podrà sol·licitar-se la subvenció per a la celebració de jornades o de cursos de formació. No obstant això, els cursos hauran de plantejar-se com un continu, amb nivells que podran completar-se al llarg de diversos exercicis, independentment que estos foren subvencionats o no.
2. Programa II
Nom genèric: formació en mediació familiar. Codi II.01.
Objecte: formació en mediació familiar destinades a les famílies.
3. Programa III
Nom genèric: escola de pares. Codi III.01.
Objecte: formació dels pares en habilitats educatives.
4. Programa V
Nom genèric: conciliació de la vida familiar i la vida laboral. Codi V.01.
Objecte: activitats extraescolars que permeten conciliar la vida familiar i laboral.
5. Programa VI
Nom genèric: programa de voluntariat. Codi VI.01.
Objecte: foment de les activitats del voluntariat en la intervenció familiar.
6. Programa VII
Nom genèric: assessorament a famílies nombroses. Codi VII.01.
Objecte: assessorar i recolzar els membres d'associacions de famílies nombroses.
7. Programa VIII
Nom genèric: formació en tècniques i instruments d'intervenció amb menors. Codi VIII.01.
Objecte: formació en intervenció amb menors dels sistemes de protecció, destinada a professionals de la xarxa pública de centres de protecció de menors.
8. Programa IX
Nom genèric: formació en l'abordatge i intervenció en situacions de desprotecció infantil i intervenció familiar. Codi IX.01.
Objecte: formació en la detecció, diagnòstic, avaluació i intervenció en situacions de desprotecció infantil, destinada a professionals de la xarxa municipal de servicis socials generals i especialitzats, i de la Conselleria de Benestar Social.
9. Programa X
Nom genèric: prevenció, detecció i atenció del maltractament i abús sexual infantil. Codi X.01.
Objecte: atenció a menors possibles víctimes d'abús sexual i formació de professionals en l'atenció a esta problemàtica.
10. Programa XI
Nom genèric: intervenció especialitzada amb menors en situació de guarda o tutela i les seues famílies. Codi XI.01.
Objecte: assessorament psicològic i terapèutic a menors en situació de guarda o tutela.
11. Programa XII
Nom genèric: suport en la intervenció amb menors estrangers no acompanyats. Codi XII.01.
Objecte: programes que afavorisquen l'atenció, integració i, si és el cas, el reagrupament familiar, de menors estrangers no acompanyats.
12. Programa XIII
Nom genèric: emancipació i inserció de jóvens extutelats. Codi XIII.01.
Objecte: desplegament de programes que afavorisquen el suport, la integració i l'emancipació de jóvens que hagen sigut usuaris del sistema de protecció de menors.
13. Programa XIV
Nom genèric: formació en l'acolliment familiar de menors. Codi XIV.01.
Objecte: formació en la intervenció i seguiment dels acolliments familiars en família extensa, destinada a professionals de la xarxa municipal de servicis socials generals i especialitzats, i de la Conselleria de Benestar Social.
14. Programa XV
Nom genèric: intervenció familiar. Codi XV.01.
Objecte: realització d'altres programes d'intervenció familiar especialitzada.
15. Programa XVI
Nom genèric: sosteniment de l'entitat. Codi XVI.01.
Objecte: suport al funcionament propi de l'entitat, perquè puga complir adequadament els seus objectius.
16. Programa XVII
Nom genèric: programa commemoratiu Dia de la Infància. Codi XVII. 01
Objecte: foment i difusió d'actes commemoratius del 50 aniversari de la Declaració dels Drets del Xiquet el 20 de novembre de 1959.
Quarta. Criteris de valoració de les sol·licituds
La ponderació dels distints criteris es realitzarà sobre 100 punts, no computant-se com a criteri de valoració els mínims exigits per a participar la convocatòria.
Una vegada valorades les sol·licituds es concedirà el que pertoque a totes aquelles que assoliquen un mínim de 50 punts. Després de ser resoltes, es procedirà a concedir les següents, atenent als crèdits disponibles.
Els criteris que cal tindre en compte en el procés de valoració de les sol·licituds presentades seran:
1. La continuïtat de programes que ja van ser subvencionats en l'exercici anterior, sempre que hagen desenvolupat la seua activitat d'acord amb les condicions determinades en la resolució de concessió per al dit exercici, justificat adequadament l'ajuda concedida, i complit les instruccions emeses per la Direcció General de Família: este criteri es valorarà amb 40 punts.
2. El nivell de necessitat social del programa: este criteri es valorarà fins a 30 punts.
3. La qualitat del programa presentat, apreciada considerant tant l'adequació de les activitats als objectius com el seu disseny tècnic: este criteri es valorarà fins a 30 punts.
Quinta. Documentació específica que cal presentar
A més de la documentació general indicada en la base desena de l'annex I d'esta ordre, quan el programa subvencionat siga de formació per a professionals, cal presentar la següent:
1. Juntament amb la sol·licitud
a) Índex i materials complets, corresponents a la formació que es preveu impartir.
b) Personal docent proposat.
c) Programació, indicant temps previst en què ha d'impartir-se cada curs, així com els nivells que es preveuen, segons que este es considere complet o no en un exercici.
d) Documentació acreditativa de les homologacions o habilitacions a què el curs done dret.
2. Per a la justificació i el pagament
Per a la justificació serà suficient que l'entitat presente factura del gasto efectuat, control d'assistents i avaluació del curs o jornada realitzada pels alumnes i quedarà exempta de la presentació d'altres justificants. No obstant això, abans del 31 de gener de 2009, l'entitat haurà de presentar en la Direcció General de Família, els textos complets corresponents a la formació impartida, en format paper DIN A4, i Electrònic Microsoft Office o semblant.
Per al pagament, serà preceptiu que la direcció territorial de Benestar Social realitze un informe sobre el desenvolupament del curs o jornada.
ANNEX V
Bases reguladores per a la concessió d'ajudes als programes
de foment del recurs de famílies educadores
Primera. Objecte
L'objecte d'estos programes és la sensibilització i difusió del recurs per a la captació de famílies educadores.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex, les entitats sense fi de lucre.
Tercera. Criteris de valoració de les sol·licituds.
La ponderació dels distints criteris es realitzarà sobre 100 punts, no computant-se com a criteri de valoració els mínims exigits per a participar en la convocatòria.
Únicament es concediran subvencions a aquelles sol·licituds que, a més de complir els requisits generals i específics, assolisquen un mínim de 50 punts.
Els criteris que cal tindre en compte en el procés de valoració de les sol·licituds presentades seran:
1. La continuïtat de programes que ja van ser subvencionats en l'exercici anterior, sempre que hagen desplegat la seua activitat d'acord amb les condicions determinades en la resolució de concessió per al dit exercici, hagen justificat adequadament l'ajuda concedida i complit les instruccions emeses per la Direcció General de Família. Pel compliment d'este criteri es concediran 40 punts.
2. El nivell de necessitat social del programa. Este criteri es valorarà fins un màxim de 30 punts.
3. La qualitat dels programes presentats, apreciada considerant tant l'adequació de les activitats als objectius com el seu disseny tècnic. Este criteri es valorarà fins un màxim de 30 punts.
Quarta. Documentació específica que cal presentar
A més de la documentació general indicada en la base desena de l'annex I d'esta ordre, per a estos programes s'ha de presentar un projecte tècnic d'este, incloent-hi el seu pressupost econòmic d'ingressos i gastos.
A més, en el dit projecte s'establiran els següents nivells de captació de famílies educadores:
1. Primer nivell: captació generalitzada.
2. Segon nivell: captació segons perfils específics de menors (amb problemes conductuals, discapacitats, immigrants, etc.)
3. Tercer nivell: captació per a acolliments concrets (dirigit a famílies afins o acostades o dins de la xarxa social).
Quinta. Obligacions específiques
A més de les obligacions generals, indicades en la base dihuitena de l'annex I d'esta ordre d'ajudes, les entitats subvencionades hauran de remetre semestralment a la Direcció General de Família una estadística de les activitats de foment de l'acolliment desplegades, segons les instruccions que dicte l'esmentada Direcció General.
ANNEX VI
Bases reguladores per a la concessió d'ajudes als programes
gestionats per entitats de mediació d'adopció internacional
Primera. Objecte
L'objecte d'estes ajudes és la promoció dels programes desplegats per les entitats de mediació d'adopció internacional, a fi de facilitar l'existència d'un nombre d'entitats adequat per a assegurar la tramitació dels expedients d'adopció internacional, afavorir la possibilitat d'elecció d'entitat de mediació per part dels sol·licitants d'adopció, i, indirectament, abaratir els costos de tramitació suportats per les famílies sol·licitants d'adopció internacional de la Comunitat Valenciana.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex les entitats de mediació d'adopció internacional que estiguen degudament acreditades en la Comunitat Valenciana, d'acord amb la normativa autonòmica, estatal i internacional vigent.
Tercera. Documentació específica que cal presentar
A més de la documentació general indicada en la base desena de l'annex I d'esta ordre, per a estos programes s'ha de presentar una relació dels expedients donats d'alta, de les adopcions constituïdes i dels informes de seguiment realitzats en els quatre exercicis anteriors (2005 al 2008) o des de la data de la seua acreditació, si esta fóra més recent.
Quarta. Criteris per a determinar l'import de les ajudes
La totalitat del crèdit disponible es distribuirà entre les sol·licituds presentades que complisquen els requisits atenent als següents criteris, com a indicadors de la necessitat social de cada un dels programes i garantia de continuïtat de l'activitat en curs:
1. La mitjana del nombre d'expedients de la Comunitat Valenciana que han sigut donats d'alta per l'entitat en els quatre exercicis anteriors (2005 a 2008) o des de la data de la seua acreditació, si esta fóra més recent.
2. La mitjana del nombre d'adopcions constituïdes en expedients de la Comunitat Valenciana tramitats per l'entitat en els quatre exercicis anteriors (2005 a 2008) o des de la data de la seua acreditació, si esta fóra més recent.
3. La mitjana del nombre d'informes de seguiment de les adopcions constituïdes d'expedients de la Comunitat Valenciana, elaborats per l'entitat en els quatre exercicis anteriors (2005 a 2008) o des de la data de la seua acreditació, si esta fóra més recent.
Quinta. Obligacions específiques
A més de les obligacions generals, indicades en la base dihuitena de l'annex I d'esta ordre d'ajudes, les entitats subvencionades han de complir les següents obligacions específiques:
1. Presentar en la Direcció General de Família, una revisió del pressupost que li va ser aprovat per l'esmentada direcció general per a l'exercici subvencionat, d'acord amb el que disposa el Decret 100/2002, de 4 de juny, del Govern Valencià, realitzada en funció dels gastos efectivament suportats per l'entitat, els ingressos obtinguts per esta, incloent-hi l'import de la subvenció rebuda i el nombre de contractes firmats, durant l'exercici subvencionat, amb l'objecte d'efectuar, si és procedent, un reajustament de les tarifes que li van ser aprovades per al dit exercici. Este reajustament en cap cas no es farà en perjuí dels sol·licitants d'adopció que van contractar els servicis de l'entitat.
2. Amb la finalitat que la subvenció concedida puga repercutir indirectament, en la quantia adequada, en la disminució dels costos de tramitació que han de sufragar les famílies sol·licitants d'adopció, l'entitat no podrà ampliar els servicis ja existents ni contractar personal addicional del que ja té l'entitat a càrrec de la subvenció concedida, si no és per raons justificades i amb l'autorització prèvia escrita de la Conselleria de Benestar Social, a través de la Direcció General de Família.
Sexta. Suspensió dels pagaments, o desistiment sense efecte
En el cas que es procedisca a l'obertura d'un expedient contradictori per a la desacreditació d'una entitat de mediació d'adopció internacional i fins que este es resolga, es podran suspendre els lliuraments de pagament de la subvenció que es trobaren pendents. Si finalment l'entitat fóra desacreditada es podrà deixar sense efecte, totalment o parcialment, la subvenció, així com exigir el reintegrament de les quantitats indegudament percebudes, a partir d'eixa data.
El que ací es disposa no serà aplicable quan la desacreditació per a un determinat estat estranger siga degut a causes objectives no imputables a l'entitat i esta seguira acreditada per a prestar els seus servicis en un altre o altres estats.
ANNEX VII
Bases reguladores per a la concessió de programes
de promoció de beneficis per a les famílies nombroses
Primera. Objecte
L'objecte és recolzar el desplegament d'actuacions que permeten l'obtenció de beneficis per a totes les famílies nombroses que tinguen reconeguda la dita condició per mitjà del títol de família nombrosa.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex, les federacions i agrupacions d'associacions, sense fi de lucre, l'àmbit d'actuació de les quals incloga la Comunitat Valenciana, i que tinguen entre els seus fins primordials la promoció de beneficis per a les famílies nombroses.
Tercera. Criteris de valoració de les sol·licituds
La ponderació dels distints criteris es realitzarà sobre 100 punts, no computant-se com a criteri de valoració els mínims exigits per a participar la convocatòria.
Únicament es concediran subvencions a aquelles sol·licituds que, a més de complir els requisits generals i específics, aconseguixen un mínim de 50 punts.
Els criteris que cal tindre en compte en el procés de valoració de les sol·licituds presentades seran:
1. El nivell d'experiència i d'obtenció de beneficis en el camp d'atenció i suport a les famílies nombroses: este criteri es valorarà amb 50 punts.
2. El nivell de necessitat social del programa: este criteri es valorarà fins a 30 punts.
3. La qualitat del programa presentat, apreciada considerant tant l'adequació de les activitats als objectius, com el seu disseny tècnic: este criteri es valorarà fins a 30 punts.
Quarta. Requisits específics
L'ajuda subvencionarà el cost que suposa per a l'entitat la promoció i consecució de beneficis destinats a les famílies nombroses, siguen estos de qualsevol índole: aportats per empreses o entitats, l'administració, etc.
Els beneficis obtinguts hauran de poder ser disfrutats per totes les famílies nombroses amb títol en vigor que residisquen en la Comunitat Valenciana, i que complisquen els requisits generals que s'establisquen, sense poder ser tancat exclusivament als socis de les associacions subvencionades. Sense perjuí, no obstant això, que puguen estendre's a altres tipologies de família.
Quinta. Documentació específica que cal presentar
A més de la documentació general indicada en la base desena de l'annex I d'esta ordre, cal presentar la següent:
1. Sol·licitud de programes especialitzats de família i infància. En la dita sol·licitud se li assignarà el codi següent:
Programa XVIII
Nom genèric: obtenció de beneficis per a les famílies nombroses. Codi XVIII. 01
Objecte: desplegar actuacions que permeten l'obtenció de beneficis per a totes les famílies nombroses de la Comunitat Valenciana.
2. Juntament amb la sol·licitud:
a) Memòria d'actuacions realitzades en exercicis anteriors i beneficis obtinguts per a les famílies nombroses.
b) Programació anual, indicant les actuacions que els sol·licitants preveuen realitzar per a la consecució de beneficis.
3. Per a la justificació i el pagament
Donat l'objecte de la subvenció, els justificants de gasto corresponent a les dietes, els desplaçaments realitzats dins de la Comunitat Valenciana, i a les telèfonades, podran ser una part majoritària de la justificació, però en eixe supòsit caldrà adjuntar una relació justificativa de l'objecte de les gestions realitzades i el càrrec que ocupava la persona amb qui es va realitzar o es preveia realitzar l'entrevista.
A més dels justificants de gasto, l'entitat ha de presentar, abans del 28 de febrer de 2010, una memòria de les gestions efectuades i dels beneficis obtinguts. No obstant això, no s'exigirà a l'entitat uns resultats quant a la consecució de beneficis, en no dependre exclusivament d'esta, sinó l'acreditació que les gestions han sigut realitzades.
ANNEX VIII
Bases reguladores per a la concessió d'ajudes als programes
innovadors en acolliment residencial
Primera. Objecte
L'objecte és recolzar el desplegament de programes innovadors o de caràcter experimental en l'àmbit dels centres de protecció de menors de caràcter residencial.
Segona. Sol·licitants i beneficiaris
Podran sol·licitar i ser beneficiaris de les ajudes regulades en este annex, les entitats sense fi de lucre que siguen titulars, gestionen o realitzen tasques educatives en almenys un centre de protecció de menors, de caràcter residencial, en el territori de la Comunitat Valenciana.
Així mateix, podrà sol·licitar l'ajuda qualsevol entitat sense fi de lucre per al desplegament d'un programa d'estes característiques en un centre de protecció de menors de titularitat i gestió de la Generalitat.
Tercera. Requisits específics
1. Els programes hauran de tindre, si més no, un caràcter innovador o diferencial respecte les actuacions i activitats descrites en els documents de planificació, tant a llarg com a curt termini, del mateix centre o centres on s'executaran.
2. Els programes hauran d'estar dissenyats a manera d'experiències pilot tendents a la millora, bé de la qualitat de vida dels menors residents, o bé dels processos tècnics de valoració i presa de decisions en el marc dels corresponents plans de protecció de menors.
3. A l'efecte d'esta ajuda no tindran consideració d'innovadors o d'experimentals estudis d'investigació que no deriven de forma immediata en allò que s'ha indicat en el punt anterior.
4. En el cas de programes a elaborar en centres de titularitat i gestió de la Generalitat serà un requisit indispensable l'oportuna validació del projecte per l'equip tècnic del dit centre.
Quarta. Criteris de valoració de les sol·licituds
La ponderació dels distints criteris es farà sobre 100 punts, no computant-se com a criteri de valoració els mínims exigits per a participar la convocatòria.
Una vegada valorades les sol·licituds es concedirà el que pertoque a totes aquelles que assolisquen un mínim de 50 punts. Després de ser resoltes, es procedirà a concedir les següents, atenent als crèdits disponibles.
Els criteris que cal tindre en compte en el procés de valoració de les sol·licituds presentades seran:
1. El nivell de necessitat social del programa: este criteri es valorarà fins a 30 punts.
2. La qualitat del programa presentat, apreciada considerant tant l'adequació de les activitats als objectius, com el seu disseny tècnic: este criteri es valorarà fins a 30 punts.
3. L'impacte directe en la millora de la qualitat de vida dels menors atesos, bé directament o bé a través de la millora dels processos tècnics subjacents a l'atenció residencial a menors del sistema de protecció: este criteri de valorarà fins a 40 punts.
Quinta. Documentació específica que cal presentar
A més de la documentació general indicada en la base desena de l'annex I d'esta ordre, caldrà presentar:
1. Sol·licitud de programes especialitzats de família i infància. En la mencionada sol·licitud se li assignarà el codi següent:
Programa XIX
Nom genèric: programes innovadors en acolliment residencial. Codi XIX. 01
Objecte: desplegar programes innovadors i experimentals, en els centres de protecció de menors.
2. Un projecte detallat del programa que inclourà almenys la justificació i descripció d'este en tots els seus aspectes.
3. Una memòria dels costos econòmics addicionals pel seu desplegament respecte al pressupost global del centre per a l'exercici de 2009.
4. Abans del 31 de gener de 2010, i amb independència de la justificació del gasto efectuat, caldrà presentar un informe valoratiu sobre el desplegament del programa i el grau de consecució dels objectius plantejats.